Source: http://intellektuaalomand.ee/io-joustamine/eesti-kkk/kaubamark/
Timestamp: 2018-02-20 13:57:44+00:00

Document:
KKK – kuidas jõustada kaubamärgiõigusi? : Intellektuaalomand
Kelle poole pöörduda, kui minu kaubamärgiõigusi on rikutud? Tööstusomandi vaidluse korral annavad abi patendivolinikud (vt riiklik patendivolinike register), kelle poole tuleks pöörduda kohe õigusrikkumise märkamisel. Tööstusomandi apellatsioonikomisjonis saab vaidlustaja esindajaks olla ainult patendivolinik. Patendivolinik võib olla õiguste omaniku esindajaks ka maakohtus ja ringkonnakohtus. Riigikohtus võib patendivolinik olla esindajaks koos vandeadvokaadiga (vt advokatuur).
Kas mina saan vaidlustada teise isiku kaubamärgi? Iga isik võib vaidlustada teise isiku kaubamärgi, kui selle registreerimise ajal puudusid selle registreerimiseks absoluutsed (kaubamärgiseadus § 9) või suhtelised (kaubamärgiseadus § 10) alused.
Kes võib esitada nõude minu kaubamärgi tühistamiseks? Nõude võib esitada iga isik, vt kaubamärgiseadus § 52.
Kuidas vaidlustada Patendiameti otsus lükata kaubamärgitaotlus tagasi? Kaubamärgi taotleja võib esitada kaebuse Tööstusomandi apellatsioonikomisjonile 2 kuu jooksul Patendiameti otsuse tegemise kuupäevast arvates, tasudes riigilõivu, vt kaubamärgiseadus § 41.
Kuhu pöörduda kaubamärgi vaidlustamiseks või tühistamiseks? Olenevalt õiguslikest alustest saab kaubamärgi tühistamist nõuda Tööstusomandi apellatsioonikomisjonis või kohtus.
Kas võimalus kaubamärki vaidlustada on ajaliselt piiratud? Tööstusomandi apellatsioonikomisjonile saab vaidlustusavalduse esitada 2 kuu jooksul alates kaubamärgi registreerimise teate avaldamisest Eesti Kaubamärgilehes. Apellatsioonikomisjoni otsuse saab vaidlustada kohtus 3 kuu jooksul alates otsuse avaldamise kuupäevast, vt kaubamärgiseadus § 41. Kohtusse saab esitada hagi 5 aasta jooksul pärast hilisema kaubamärgi kasutamisest teada saamisest. Kui hilisema kaubamärgi taotlus esitati Patendiametile pahauskselt, siis võib kohtusse hagi esitada tähtajatult. Asjast huvitatud isik võib nõuda kaubamärgi tühistamist, kui registreeritud kaubamärki ei ole mõjuva põhjuseta kasutatud 5 järjestikuse aasta jooksul, vt kaubamärgiseadus § 52.
Mida tuleb teha tollimeetme rakendamiseks Eestis? IO õiguste valdaja või volitatud kasutaja võib esitada Maksu-ja tolliametile taotluse tollimeetme rrakendamiseks, vt riiklik meetmetaotlus.

References: § 9
 § 10
 § 52
 § 41
 § 41
 § 52